Studentebetogings nie ‘nasionale krisis’, sê ministerBlade Nzimande. Foto: Flickr/GovernmentZA “Ja dit is ŉ uitdaging, maar ek sal nie sê dis ŉ krisis nie aangesien ons maniere en middele het om die saak te bespreek,” het minister Blade Nzimande tydens ŉ mediakonferensie in Pretoria gesê. Hy het gesê die Universiteit van die Witwatersrand (Wits), die Universiteit Kaapstad, Rhodes-universiteit en die Fort Hare-universiteit word sover deur die betoging oor klasgeld geraak. “Ek gaan môre (Dinsdag) met verteenwoordigers van visekanseliers, universiteitsrade, studente en werkers vergader om met ŉ algemene raamwerk vorendag te kom rakende die toename in klasgeld vir 2016,” het hy gesê. Nzimande het gesê daar moet ŉ benadering ontwikkel word om met ŉ bedeling vorendag te kom wat die omstandighede van studente in ag neem. Die minister het ŉ beroep gedoen op die universiteite se bestuur om meer bedagsaam en versigtig te wees wanneer daar op verhoging van klasgeld besluit word. “Dit is noodsaaklik dat hulle met alle relevante belanghebbendes konsulteer ten einde die nadelige uitwerking op arm studente te verminder.” Nzimande het ook ŉ beroep op studente gedoen om die onderhandelinge met die verskillende universiteite se bestuur ŉ kans te gee. “Die bestuur van universiteite moet wettige kanale beskikbaar maak vir bespreking en dialoog oor hierdie sake, en nie toelaat dat sake versleg nie – dikwels as gevolg van ’n gebrek aan begrip en kennis van die situasie wat aangevuur word deur swak kommunikasie.”